**ΔΕΛΤΙΟ ΤΥΠΟΥ**

**«Αποτελεσματική Μάθηση: Όταν Παιδαγωγική και Τεχνολογία συνδυάζονται»**

**24 Ιουνίου 2019, Ίδρυμα Ευγενίδου, Αθήνα**

Η ερευνητική ομάδα Προηγμένων Τεχνολογιών Μάθησης και Πολιτισμού CoSyLLab του Τμήματος Ψηφιακών Συστημάτων, Πανεπιστημίου Πειραιά, διοργανώνει τη **Δευτέρα 24 Ιουνίου 2019** ημερίδα με τίτλο «**Αποτελεσματική Μάθηση: Όταν Παιδαγωγική και Τεχνολογία συνδυάζονται**». Η ημερίδα θα πραγματοποιηθεί στο **Ίδρυμα Ευγενίδου** στην Αθήνα από τις **10:00 π.μ.** ως **5:00 μ.μ.**

Σκοπός της ημερίδας είναι να προβληθούν πρωτοβουλίες-δράσεις τεχνολογικά υποστηριζόμενης μάθησης για μαθητές σχολικής ηλικίας τυπικής ανάπτυξης, παιδιά με ειδικές εκπαιδευτικές ανάγκες και μαθητές φτωχών και λιγότερο ευνοημένων κοινωνικών στρωμάτων. Όλες οι δράσεις που θα παρουσιαστούν δείχνουν πώς οι σύγχρονες παιδαγωγικές θεωρήσεις και οι μοντέρνες τεχνολογίες μπορούν να συμβάλλουν στην κάλυψη των μαθησιακών και διδακτικών αναγκών ενδυναμώνοντας τους μαθητές.

Βασικοί προσκεκλημένοι ομιλητές θα είναι η καθηγήτρια Δρ. Angela K. Salmon, Διευθύντρια του Προγράμματος Πρόωρης Παιδικής Μέριμνας στο Διεθνές Πανεπιστήμιο της Φλόριντα και ο Δρ. George Konaris, Διευθυντής του προγράμματος Hellenic Hope Spark.

Επίσης, θα γίνει ένα αλληλεπιδραστικό βιωματικό εργαστήριο με την ενεργή συμμετοχή εκπαιδευτικών που αξιοποίησαν μην πλατφόρμα διαδραστικών εκπαιδευτικών παιχνιδιών Kinems για την επίτευξη εξατομικευμένων στόχων εκπαίδευσης παιδιών με ειδικές εκπαιδευτικές ανάγκες.

Η Ημερίδα πραγματοποιείται στο πλαίσιο του έργου «Εξατομικευμένη Τεχνολογικά Υποστηριζόμενη Μάθηση για Παιδιά με Ειδικές Εκπαιδευτικές Ανάγκες» το οποίο υποστηρίζεται από το πρόγραμμα «American Spaces» της Αμερικανικής Πρεσβείας στην Αθήνα, την Ευρωπαϊκή Επιτροπή στο πλαίσιο του έργου Erasmus Plus INTELed και τα Εκπαιδευτήρια Παιδαγωγική Birds.

Ο αριθμός συμμετεχόντων είναι περιορισμένος. **Η** **είσοδος είναι δωρεάν και απαιτείται προεγγραφή μέχρι τις 21 Ιουνίου**. Θα δοθούν βεβαιώσεις συμμετοχής.

 Πληροφορίες για την ημερίδα και εγγραφή στον ιστότοπο: <https://www.cosyconference.eu>